Papersnake/gushiwen huggingface dataset:
送从子令宪西归
魏了翁（宋代）

茆檐竹几对床头，晨暮参商未渠休。
宁用停云乙亲友，是身安健复何忧。
商妇词十首
刘克庄（宋代）

月夕孤单女，天涯放逐臣。
偶逢顾曲客，忘却买茶人。
晦日送穷三首
姚合（唐代）

年年到此日，沥酒拜街中。万户千门看，无人不送穷。

送穷穷不去，相泥欲何为。今日官家宅，淹留又几时。

古人皆恨别，此别恨消魂。只是空相送，年年不出门。
生查子
李石（宋代）

荷花人面红，月影波心见。扇子倒拈来，敲落红香片。

窗下翦灯花，今日眉深浅。留得镜中看，蹙破春山远。
送李伯微山东廉使赋华不注峰
吴当（元代）

华峰秀亭亭，缥缈风雨会。湖光纳空翠，元气蓄冥昧。

云来泰山颠，日出方丈外。孤根奠地轴，万木动天籁。

危攀望不极，高致君应最。使节无滞留，都人仰旌旆。
山市
姚勉（宋代）

路询山市宿，店近石桥横。
老水穿檐过，低窗照水明。
雨声凄客思，野处惬幽情。
沽酒聊牵睡，茅柴醉不成。
敷文阁学士李仁甫挽词十绝
周必大（宋代）

频驾輶轩析左符，直从梁益到江湖。
棠阴处处留遗爱，芹泮人人忆大儒。
好事近（仰赓圣制）
曾觌（宋代）

摇扬杏花风，迟日淡阴双阙。丝管缓随檀板，看舞腰回雪。

龙舟闲舣画桥边，须趁好花折。频劝御杯宜满，正清歌初阕。
和邝湛若苍梧访太真绿珠遗迹
陈子升（明代）

宛转斜阳草径阴，遗钿香袜杳难寻。山虚旧井鸳鸯甃，水澹孤村翡翠林。

锦步障前花漠漠，紫云回后夜沈沈。牵牛织女人閒世，黯绝明君远嫁心。
李修伯山居 其二
真山民（宋代）

寒灯几拨尽，借问夜何其。旧梦青灯在，新愁白发知。

昔为三绕鹊，今作五藏龟。多谢梅梢月，留人得睡迟。
送致政邢定国通判
陆佃（宋代）

七十平头便拂衣，舞雩风月有光辉。寻常薄饭犹能足，多少高官未肯归。

鸥鸟等閒还自乐，杜鹃容易重相违。想知辽鹤归来早，城郭人民未尽非。
寄都指挥使韩公时征猺在柳庆
陈琏（明代）

韩侯英誉重雄藩，猺獞闻知胆已寒。诗礼旧曾歌郤谷，龙泉尚拟斩楼兰。

营连邕莞烟生灶，夜度昆崙月满关。道路行人传令肃，边陲黎庶沐恩宽。

屯兵晓日明金甲，跃马南薰拂绣鞍。克敌一生存远略，思亲千里报平安。

闲将景物归吟幌，常见风云护将坛。报国丹心坚似石，平蛮勋业重如山。

高情久与梅花共，行橐应无薏苡还。早晚凯还笳鼓竞，捷书先已到金銮。
赠吴湖州
汤斌（清代）

仙郎起草最知名，几载搴帷霅上行。按部雨馀香稻晚，课农花发晓云轻。

南宫书画添新谱，李相亭台续旧盟。闻道宾朋常满座，清尊真见古人情。
张迪功携诗见过次韵谢之二首
陈与义（宋代）

黄鸡白日唱初阑，便觉杯觞耐薄寒。
坐上客多真足乐，床头易在不须看。
更思深径挼红蕊，政待移厨洗玉盘。
若恨重城催兴尽，归时落日尚云端。
按行分宜
蒋之奇（宋代）

分得宜春地，东偏一画屏。洪阳仙洞古，龙姥旧祠灵。

雨过溪痕长，春回草径青。道傍聊下马，揩藓读碑铭。
游下竺示僧
周密（宋代）

野褐芒鞋六尺藤，好溪山处几番登。明朝又复归城市，百亩松风属老僧。
清湖小酌得生字
方回（元代）

泯默抑幽抱，低回挫高情。
肥遁夙果决，羁旅犹牵萦。
华摭有旧夙，冷嗜无新营。
醲鲜世所竞，褒博日以轻。
小人徇流俗，君子怀友生。
浮壒岂不浊，澄渊元自清。
丹枫昔雁落，绿柳今莺鸣。
蛰潜脱寒语，孳乳陶舒明。
推排故已顺，会合讵易并。
燠景敞重屋，芳物绵修城。
愧乏丝竹奏，劣奉肴蔌擎。
张子霏玉屑，赵老宣金声。
予辩亦稍纵，遑恤听瞩惊。
邂逅一兹醉，逝之南山耕。
眯目眩迅辙，刚心谢尘缨。
彼我跬步间，奚翅重溟瀛。
雁来红
杨万里（宋代）

开了元无雁，看来不是花。若为黄更紫，乃借叶为葩。

藜苋真何择，鸡冠却较差。未应犀菊辈，赤脚也容它。
桃源
张祖同（清代）

入山秦人曾避世，流水今日浑忘机。野云缥缈自来往，仙洞幽深疑是非。

坐爱瀑布午阴直，尚余桃花春暮飞。此中信步不知远，重问前津知者稀。
送方兵备赴蜀兼怀杨芳洲座主
廖希颜（明代）

西路元戎看仗节，南宫词赋起明经。
天门初日余残雪，江国浮云伴使星。
乘兴还移浣溪棹，几时同过草玄亭。
生憎杨柳催春发，故向愁边却尽青。
立春帖子·太上皇后阁
周必大（宋代）

旧疑庄叟大椿年，一度春回岁八千。
今见东皇与西母，谁言此语是虚传。
张仲实过杨州为余写容赋此以别
欧大任（明代）

苜蓿斋前丘壑姿，雄飞君尚写当时。青云不止山公启，白发空能水部诗。

三月烟花还此别，十年风雨几相思。故园为扫罗浮石，归访轩辕已有期。
常州郡斋六首
陈襄（宋代）

荀令当年此谪居，空文惟有七篇馀。
我今亦作兰陵守，不忍援毫便著书。
丁酉生日二首 其二
方回（元代）

未苏残醉茗频煨，夙荷诸公载酒来。照镜所存唯雪鬓，典衣已尽况银杯。

色婴单豹偶然耳，带索启期焉怨哉。弱水元无三万里，此心安处是蓬莱。
扇
司空图（唐代）

珍重逢秋莫弃捐，依依只仰故人怜。

有时池上遮残日，承得霜林几个蝉。
无题五首 其一
郑思肖（宋代）

屡问北来者，相传尽不同。三宫在何许，万姓堕愁中。

春草活腥绿，雨花啼惨红。人间至微物，今亦怨天公。
多景楼
高翥（宋代）

一带青山欲尽头，精蓝深处着危楼。
下无余地容车马，上有重檐接斗牛。
鸦落野田长趁晚，雁沉烟渚最宜秋。
江南好景从来少，北望空多故国愁。
又二首 其二
刘攽（宋代）

供张连三辅，梯航会九围。属车疑晚驾，清跸望来归。

草露凄金阙，松风飏玉衣。旧传当脱躧，遥见五云飞。
有感
文天祥（宋代）

心在六虚外，不知身网罗。
病中长日过，梦里好时多。
夜夜频能坐，时时亦自歌。
平生此光景，回首笑呵呵。
北海
玉并（清代）

坐待银蟾月，来从玉蝀桥。名山呼万岁，胜地踵三朝。

云树帘舒卷，风荷扇动摇。液池无弋钓，鹣鲽最逍遥。
寄题李水部产水别业
司马光（宋代）

茅茨临素产，沃野带长林。
日永一堂静，草生三径深。
销忧何用酒，为乐不须琴。
扰扰市朝客，无人知此心。
次韵郭令虎丘千顷云夜坐 其二
祝允明（明代）

登山向落晖，曙色又熹微。不到上方寂，安知尘境低。

池星辉国剑，松露晕朝衣。民事忧方切，陶公莫谓非。
玉霞弟子
徐积（宋代）

玉霞弟子非无学，金箓名仙亦有才。却作左慈筵上术，谁将酒脯尽携来。
次韵题李公休辋川图
王安中（宋代）

山林策足高复高，俗子捷宦争秋毫。丹青邂逅着相衮，晚顾不欲传儿曹。

妙哉吾家右丞相，睥睨一世轻鸿毛。云泉招隐去甚勇，粉墨状景随所遭。

辋川庄图最得趣，尽写众巘围长皋。废城荒烟飒衰柳，断涧立石淙惊涛。

筼筜插屋伴幽读，莲芰泼眼横轻舠。宫槐犹是鸣驺陌，漆园已作蒙庄逃。

地因人好自奇胜，岂必海峤骞鲸鳌。想见解衣盘礴时，六种震动山灵号。

平生经行意境足，朽木不运笔已操。小诗气象更清绝，远跨陶谢追风骚。

乐安老人吾莫及，摹拓彷佛收藏牢。隶书十咏有体法，针肆见此古赤刀。

一时墨妙谁窃去，龙剑飞失馀环绦。只今跋题乃到我，千载吾祖安敢褒。

家鸡诗画愧弗学，但思卜筑诛蓬蒿。辋川久无书契在，未免四海求田劳。
二月一日晓渡太和江三首
杨万里（宋代）

二月初头春向中，花梢薄日柳梢风。
折花客子浑无赖，狼藉须教满路红。
题陈希夷像
万石德躬（元代）

花项君王瓦棺冷，柴家陵上西风𦂳。殿前点检不知名，醉眼摩挲睨周鼎。

白昼龙虎行天阶，紫微小星何佔哉。先生大笑出门去，明日华山归去来。

山色还如旧时好，流水小桥散芳草。千载谁知驴背心，芒砀云深入孤岛。

汴城峨峨汴水流，江南江北数百州。春王未已晋王起，人间万岁更千秋。
秋夜望月 其一
佚名（唐代）

皎皎山头月欲低，月厌羁愁睡转迷。忽觉泪流痕尚在，不知梦里向谁啼。
浮云
彭汝砺（宋代）

定向邮亭梦渚亭，天凉莫放酒魂醒。浮云不出月明白，急雨忽来天晦冥。
虞美人（甲辰入燕）
蔡伸（宋代）

彩旗摇曳樯乌转。鹢首征帆展。高城楼观暮云平。叠鼓凝笳都高、断肠声。

绿窗朱户空回首。明月还依旧。乱山无数水茫茫。谁念塞垣风物、日煞凄惶。
再因公事到骆口驿
白居易（唐代）

今年到时夏云白，去年来时秋树红。

两度见山心有愧，皆因王事到山中。
竹溪再和余亦再作 其一
刘克庄（宋代）

帝率耆英入社，攀留穷鬼忘年。华胥国在吾宇，桃花源有别天。
严将军战马歌
谢应芳（元代）

往闻齐军夜路迷，老马前导人追随。又闻的卢跃檀前，汉业复立西南陲。

古来良骥称有德，未有骁腾能杀贼。将军两马驮贼来，云雾四起生风雷。

红绡帕首尔何物，霜蹄一踣成飞埃。军前认主鸣且舞，惊倒熊罴与驱虎。

群凶胆落不敢追，官军凯还槌大鼓。马兮马兮诚有功，须知感物由元戎。

将军接迹武惠功，煌煌史册书勋庸，尔马名示垂无穷。
生秋诗用元微之生春诗韵 其十五
弘历（清代）

何处生秋早，秋生半睡中。张灯犹畏暖，搴幔为延风。

榴枕原堪倚，冰盘渐不融。翻嫌刚假寐，络纬警寒丛。
秋夕忆信之
朱睦㮮（明代）

城阳分手地，摇落倍前时。微月衔高树，寒云覆古陂。

新知竟谁是，旧好复何之。寂寞朱弦夜，思君只益悲。
九日同黄宏公游古城山
于石（宋代）

信步攀跻感旧游，寒烟衰草思悠悠。
西风白发空惊老，晚节黄花独耐秋。
宇宙几人欢喜饮，江山一片古今愁。
渊明三迳今犹在，自笑不如归去休。
睢阳别包进甫
强至（宋代）

饮遍长安酒，春风送马蹄。
异乡怜会合，明日复东西。
行兴看君速，归期恨我稽。
门前客星濑，到日濯尘泥。
寄曹松（一作洛中作）
裴说（唐代）

莫怪苦吟迟，诗成鬓亦丝。鬓丝犹可染，诗病却难医。

山暝云横处，星沈月侧时。冥搜不可得，一句至公知。
鉴玄影堂
李绅（唐代）

香灯寂莫网尘中，烦恼身须色界空。龙钵已倾无法雨，虎床犹界有悲风。

定心池上浮泡没，招手岩边梦幻通。深夜月明松子落，俨然听法侍生公。
题张仲思孝友堂
陈造（宋代）

笔端吐阳春，胸次著云梦。
袖中匠石斤，规矩随意中。
君侯道艺匠，不许俗子共。
深堂埃壒外，平日文字供。
默对八窗静，不但十年种。
妙语落人间，一一万金重。
平反与进修，并作旨甘奉。
只今衣五彩，颇亦笛三弄。
何人侍板舆，觞豆燕群从，
鴒原春事繁，雁影天宇空。
傍睨枭雉呼，或作邹鲁哄。
纷纷手翻覆，纳纳腹空洞。
汲直合居中，器博滞近用。
初计拔薤来，竟息憩棠讼。
悠然拥书坐，竹风助吟讽。
更听雏凤鸣，未妨蜚鸿送。
今皇志复古，俗有后宾贡。
斯文属耆儒，夏屋况巨栋。
江汉继崧高，谁当第嘉诵。
县知尹吉甫，缩手辟张仲。
夏日陪范州倅憩北山得月字
莫与齐（明代）

炎歊欲何之，北山暂停軏。披襟觅岩岫，凉飔扇林樾。

閒亭列翠微，雕甍悉高揭。石笋嵌虚空，清泚透岩窟。

入眼画图开，惬心尘嚣绝。有美范使君，风期最超越。

传觞狎潺湲，飞步忘突兀。娓娓理清言，不觉渌尊竭。

薄暮共夷犹，班荆待明月。
还至张掖古城闻东军告捷赠韦五虚已
陈子昂（唐代）

孟秋首归路。
仲月旅（一作旋）边亭。
闻道兰山战。
相邀在井陉。
屡斗关月满。
三捷虏云平。
汉军追北地。
胡骑走南庭。
君为幕中士。
畴昔好言兵。
白虎锋应出。
青龙阵几成。
披（一作据）图见丞相。
按节入咸京。
宁知玉门道。
翻（一作空）作陇西行。
北海朱旄落。
东归白露生。
纵横未得意。
寂寞寡相迎。
负剑空叹息。
苍茫登古城。
独坐
张侃（宋代）

破愁浅酌贤人酒，觅句还寻君子花。造物于予元自厚，闭门独坐日初斜。
赐游东苑诗九章 其一 斋宫
杨士奇（明代）

严严斋居，清庙之侧。高明澄肃，靡雕靡饰。帝时恭默，对越秉诚。

有赫鉴观，锡祚万龄。
山房夜雨答方俊卿
黄瑜（明代）

黄宪非吾拟，方干让尔才。吏从长乐遁，仙自宝安来。

细雨连床听，浓花映户开。十年思会面，春酒莫停杯。
偈颂七十六首
释子益（宋代）

六阴既穷，群魔自殄。
一阳来复，吾道大亨。
拄杖竖，十方民办一时竖。
拄杖横，十方世界一时横。
兵随印转，将逐符行。
族人同诸友问疾二首
杨万里（宋代）

老无星事可营为，政是长闲好病时。
两脚倦行赢得坐，一生欠睡顿还伊。
梦闻有客欣然起，儿道勤翁乃尔痴。
抵掌縰谈天亦笑，此身安否更曾知。
许处士挽词二首 其二
葛胜仲（宋代）

濉阳忠烈后，泊水老成人。庠校推模表，州闾训睦姻。

决疑辞郭璞，营急似陈遵。碑字深无愧，銮坡得从臣。
姑苏杂咏 孤园寺（在洞庭山，梁散骑常侍吴
高启（明代）

欲问南朝常侍宅，已为西域化人宫。
山僧归带渔舟雨，湖鸟来人粥鼓风。
橘柚垂檐秋殿暗，波涛惊座夜堂空。
给孤长者谁曾见，应在烟云杳霭中。
江郊旅舍
毛沧洲（宋代）

京旅江郊僻，楼居剩得清。柳风罗带袅，荷雨水银倾。

日夜潮来去，东西山送迎。悠悠千古兴，吴越暮云平。
送别德兆武选放归
高叔嗣（明代）

燕郊秋已甚，木叶乱纷纷。
失路还为客，他乡独送君。
罢归时共惜，弃置古常闻。
莫作空山卧，令人望白云。
梅林分韵得陶字
杨大光（宋代）

蟠根寄荒绝，擢干空槮萧。
乡来闻妙语，剪拂到儿曹。
垂老犹叵堪，开落几徒劳。
不谓动杖屦，惠然排蓬蒿。
尚能领诸生，相就醉澂醪。
真赖旁辉映，并觉标韵高。
酒阑兴未已，分韵看挥毫。
籍湜俱可人，冥搜争过褒。
乃知天地间，一等为贤豪。
横飞与陆沉，亦各系所遭。
再烦起穷边，国柄行当操。
尽期如此花，晓夕幸甄陶。
得备和羹用，宁不出伊皋。
百年几春风，勿令心忉忉。
登皇华亭
王十朋（宋代）

不是四方衔命士，偶来亭上赋皇华。凭栏回首三百里，烟水茫茫思故家。
忆旧游 甲午七月初三日五十一初度，自赋一阕
叶璧华（清代）

迟荷生九日，玉宇宵澄，独占秋清。跌宕琴歌里，且放怀天地，啸傲吟身。

茫茫风尘插足，若处是蓬瀛。嗟华发春云，朝来明镜，倏换星星。

徘徊胜游地，甚酒海花天，曩昔豪情。有当头皎月，问何今何古，证到前因。

待欲骑鲸归去，振袂到瑶京，怕贝阙高寒，重寻老鸦结素盟。
幼女词
江源（明代）

恋恋阿母慈，出门索新衣。时时偷照镜，学人画双眉。

有时阿姊见，两手障娇面。
寄余处恭先生
曹义（明代）

悬壶久住大江濆，俞拊家声远近闻。红满杏林涵宿雨，丹成药近霭春云。

围棋花径销春昼，听雪松窗坐夜分。羡尔平生多雅趣，交游来往总斯文。
和洪叔炳主簿浮玉亭韵
袁说友（宋代）

亭为君来又得名，公馀赢取眼双明。溪光影碎黄金艳，波面声双白玉琤。

夜半吴歌缘底恨，晚来山色不胜情。风光我欲平分破，故把吟边当结盟。
偈颂一百四十一首
释师范（宋代）

声前句，量外机。
明历历，峭巍巍。
举者既少，见者亦稀。
抖擞多年穿破衲，褴毵一半逐云飞。
瑞鹤仙 宜兴周贞女未字守节
蔡捷（清代）

麻衣因嫁设。伴鬼幄孤灯，夜分明灭。朦胧若来接，向未知郎面，转生羞怯。

冰心皎洁。誓毕生、空床对月。想当年、抱雁家来，已把双翎分折。

休说。冥途辽绝，温凊翁姑，死生何别。古今义烈，差片念，误清节。

拚伶仃形影，抛将同衾，熬到泉台共穴。莫道巾帼柔肠，须眉谁埒。
夜观汝溪二侄象棋四首
钱时（宋代）

对河车马夜枰棋，活路经营尽入思。
虑患谋身每如许，不应容易落便宜。
仙水洞
朱庆弼（宋代）

冰凝石乳寒流竭，霜打孤岩苔发结。
鲛绡洞底织欲成，飕飕风从洞口出。
苦热
杨亿（宋代）

极目长天度鸟稀，纤萝不动转晨晖。
已裁圆月班姬扇，更换轻云子产衣。
河朔一时觞封举，临淄万井汗交挥。
冰丸雪散成虚设，欲借飙轮羾紫微。
题李锐父所藏陈所翁龙轴
姚勉（宋代）

所翁先生人中龙，豪气下吞江海空。
当其得意作龙首，老手直与神天通。
雄辞妙语层层出，醉中千幅笔一息。
不遇先生大醉时，人间安肯留真迹。
先生往往自写真，非龙之龙盖其人。
请君什袭宝此墨，此翁此黑不易得。
和魏定父
王之道（宋代）

十里南溪路，思君一望间。
黄花秋色老，红叶露痕殷。
似说亲朋集，遥知杖屡閒。
徘徊松径晚，踏破紫苔斑。
己酉夏偶兴
汪莘（宋代）

两灯射壁两重光，一影俱生一影傍。
假使百灯同一室，百身还只一身忙。
宿翠岩寺呈李弘斋签判
裘万顷（宋代）

匡庐胜处君曾到，谁是渊明与远公。
幸有和陶诗卷在，好依莲社此山中。
白雁 其二
钱宝琛（清代）

江湖何处定风波，万里冲寒练影过。夜色低迷青海月，晓霜暗度玉津河。

羽毛高洁边尘远，心迹分明别绪多。寄语天涯羁旅客，鸥盟鹤梦未蹉跎。
为张仲照题秋野轩
王汝玉（明代）

城郭嚣尘远，郊原爽气浮。霜丹千树叶，云白一天秋。

泖蟹螯初荐，溪菰米乍收。沧浪濯缨罢，长揖谢公侯。
溪村即事
周权（元代）

寒翠飞崖壁，尘嚣此地分。
鹤行松径雨，僧倚石阑云。
竹色溪阴见，梅香岸曲闻。
山翁邀客饮，闲话总成文。
赋得馆娃宫送王山人游江东
卢纶（唐代）

苍苍枫树林，草合废宫深。越水风浪起，吴王歌管沈。

燕归巢已尽，鹤语冢难寻。旅泊彼何夜，希君抽玉琴。
湖天暮景五首
杨万里（宋代）

坐看西日落湖滨，不是山御不是云。
寸寸低来忽全没，分明入水只无痕。
思归二首 其一
华镇（宋代）

湖光清似鉴，山色翠于眉。投老身须逸，探幽计莫迟。

河清不可待，头白已多时。谁谓茆茨陋，求安过一枝。
送僧归天宁万年禅院
杨亿（宋代）

暂别云山几度瓜，方袍初日耀兰芽。
吟诗池上生春草，说法庭中散宝华。
桂檝去依随岸柳，松轩归赏赤城霞。
御书满箧新颁得，应向三吴到处夸。
绝句
李宗谔（宋代）

戴了宫花赋了诗，不容重睹赭黄衣。
无聊独出金门去，恰似当年下第归。
废苑见牡丹黄色者
汪元量（宋代）

西园兵后草茫茫，亭北犹存御爱黄。
晴日暖风生百媚，不知作意为谁香。
日本杂事诗 其一四四
黄遵宪（清代）

花茵重叠有辉光，长跪敷衽客满堂。除却凤衔丹诏至，未容高坐踞胡床。
庚子年还朝饮酒六绝句 其五
韩驹（宋代）

旧闻西国蒲萄酒，走送柴门不待求。饮罢愁城无处立，故应一斗直凉州。
芗林五十咏·兰畹
杨万里（宋代）

健碧缤缤叶，斑红浅浅芳。
幽香空自秘，风肯秘幽香。
过益阳
胡寅（宋代）

侨寄家连楚，归游岳背衡。
川原渐旧国，鲑菜惬平生。
淮海风难定，江湖浪岂平。
春融一杯酒，下马且同倾。
偈五首 其四
释岩（宋代）

一境谁相到，翛然绝点尘。天花莫狼藉，吾匪解空人。
见李提学所和诗次韵
方回（元代）

南来藉藉已声先，遥挹清扬意谓然。
果见新诗金掷地，始知余子管窥天。
三书光范门前拜，一斗长安市上眠。
旧日猖狂俱已矣，输君衡鉴政高悬。
谒金门
袁去华（宋代）

云障日。檐外雪销残滴。画阁红炉窗户窄。博山烟穗直。

酒入横波滟溢。羞得梅无颜色。乡有温柔元未识。更从何处觅。
柳枝辞十二首
徐铉（宋代）

把酒凭君唱柳枝，也从丝管递相随。

逢春只合朝朝醉，记取秋相落叶时。

南园日暮起春相，吹散杨花雪满空。

不惜杨花飞也得，愁君老尽脸边红。

陌上朱门柳映花，帘钩半卷绿阴斜。

凭郎暂驻青骢马，此是钱塘小小家。

夹岸朱栏柳映楼，绿波平幔带花流。

歌声不出长条密，忽地相回见彩舟。

老大逢春总恨春，绿杨阴里最愁人。

旧游一别无因见，嫩叶如眉处处新。

濛濛堤畔柳含烟，疑是阳和二月天。

醉里不知时节改，漫随儿女打秋千。

水阁春来乍减寒，晓妆初罢倚栏干。

长条乱拂春波动，不许佳人照影看。

柳岸烟昏醉里归，不知深处有芳菲。

重来已见花飘尽，唯有黄莺啭树飞。

此去仙源不是遥，垂杨深处有朱桥。

共君同过朱桥去，索映垂杨听洞箫。

暂别扬州十度春，不知光景属何人。

一帆归客千条柳，肠断东相扬子津。

仙乐春来按舞腰，清声偏似傍娇饶。

应缘莺舌多情赖，长向双成说翠条。

凤笙临槛不能吹，舞袖当筵亦自疑。

唯有美人多意绪，解依芳态画双眉。
次韵绚霞嫂行次泾南见怀
严永华（清代）

人间最苦是别离，一别如何遂二期。天边鸿雁忽飞至，新诗慰我长相思。

既言怀才如谢女，又言佩德同班姬。感君期望意良厚，初七下九徒荒嬉。

忆自五华一挥手，无复领略书画诗，惜哉相思不相见，长夜魂梦空奔驰。

我居蒲门已二载，山城地僻多蛮夷。今忽闻君赋行役，蒲帆日挂河之湄。

暮云春树望不极。恍从落月窥芳仪。见何难兮别何易，珍重迢迢双鲤贻。
章台夜思
韦庄（唐代）

清瑟怨遥夜，绕弦风雨哀。
孤灯闻楚角，残月下章台。
芳草已云暮，故人殊未来。
乡书不可寄，秋雁又南回。
句
张先（宋代）

愁似鳏鱼知夜永，懒同蝴蝶为春忙。
当西曲变歌三章 其一
姚燮（清代）

对琴顽坐愁断弦，不如俯弄幽涧泉。桃花当风未肯静，遂使陌路多谗言。

碧云迢迢天万里，缩入荒池一尺水，万物何人悟根始？
五言天台山送僧象微归山
沈遘（宋代）

吾闻天台久，尝读兴公赋。兹为东南镇，神灵之所据。

奇挺究万东，嵩岱不足语。颇疑说过夸，特为辞之嫭。

象微乃州民，能识山之故。从容试为问，聊得一二疏。

赤城建霞标，上与牛斗附。万有八千丈，矗若天一柱。

瀑布发高源，飞流翻四注。雪霜浮虚空，晦明乱朝莫。

岩足多丹石，光华灿宝璐。楢溪百馀仞，欲济毛骨怖。

九折凌峻梁，五界穷幽路。芝兰散奇草，松桂罗嘉树。

祥风吹白云，飘然若可御。幽閟足龏怪，纤悉难毕具。

凡迹古不到，神物阴自护。传闻昔人说，中有洞天处。

是名不死墟，众真所游聚。玉堂敞金庭，碧林列瑶圃。

有能从而求，得之乃仙去。斯言宁可信，良非吾所慕。

吾志本丘壑，久已失厥趣。谁言石渠客，乃甚辙中鲋。

秋风日已高，归心浩欲骛。兹山宿所爱，送尔缅东顾。

吾庐因尔卜，伻来审绘素。
赋得春风扇微和
陈九流（唐代）

喜见阳和至，遥知橐籥功。迟迟散南阳，袅袅逐东风。

暗入芳园散，潜吹草木中。兰荪才有绿，桃杏未成红。

已觉寒光尽，还看淑气通。由来荣与悴，今日发应同。
和范景仁王景彝殿中杂题三十八首并次韵 其十八 赐酒
梅尧臣（宋代）

时颁光禄酒，花出汉宫墙。湛露承天渥，流霞落羽觞。

近亲龙尾道，远袭雀头香。溺殿人谁见，终知曼倩狂。
清平乐（绛河清）
毛滂（宋代）

绛河千岁。一照升平事。万里青铜开碧霁。俯见南山晚翠。

绀寒铜翅湘酃。清于练静江澄。流向万年觞里，玉波可但如渑。
月下过南天门至古北口
弘旿（清代）

秋宵残月风萧萧，溪路纡曲山岧峣。苍茫恍入白云去，一径直蹑天门遥。

骏马崎呕互高下，雄关睥睨干云霄。顾我频年历长道，壮怀洒洒秋雯高。

惟有清寒助吟兴，仰看突兀心迢遥。有时下马发长啸，日月回薄山动摇。

天都直上果可到，好瞻北极趋晨朝。徙倚翻思尘世苦，身为形役徒奔劳。

却忘身即在尘世，谁见匹练流寒潮。
皇后阁端午帖子 其六
夏竦（宋代）

中闺正肃鸣环节，吉日爰逢采术时。亿载繁禧同圣寿，百男鸿庆茂仙枝。
题平沙落雁屏景
施宜生（金朝）

江南江北八九月，葭芦伐尽洲渚阔。欲下未下风悠扬，影落寒渚三两行。

天涯是处有菰米，如何偏爱来潇湘。
忍草庵夜坐答衡南
陶履中（清代）

孤抱罕真契，独来秋谷阴。文章知汝在，肝胆为谁深。

石屋寒烟集，云关野月沉。浩歌情不尽，终晓坐空林。
虔守霍大夫监郡许朝奉见和此诗复次前韵
苏轼（宋代）

大邦安静治，小院得闲游。
赣水雨已涨，廉泉春水流。
同烹贡茗雪，一洗瘴茅秋。
秋思生莼鲙，寒衣待橘洲。
扬雄未有宅，王粲且登楼。
老景无多日，归心梦几州。
敢因逃酒去，端为和诗留。
旧箧藏新语，清风自满舟。
醉花阴
龚静照（清代）

粉窖眠香红串泪。两眼凝秋水。被冷叠鸳鸯，有梦何曾，慰贴心头去。

碧云冉冉黄花地。半晌披帷起。担受峭寒生，不奈虫吟，况续廉纤雨。
山行二绝
赵希玣（宋代）

侵晨命仆起随行，滴滴流泉聒耳鸣。
遥望君家何处是，白云溪上小桥横。
太学斋居雪中听琴得柏字
欧大任（明代）

燕京今夕是何夕，一阳将动宫墙柏。至尊誓戒率百辟，圜丘奠玉思奏格。

学省诸臣不遑息，严趋并集戟门掖。朱琴欲抚频拂拭，窗间半入西山色。

西山雪片大如席，一时飞满长安陌。诸臣此际万虑释，瑶轸迭调朱丝直。

弹之成声思何极，凿池有水不能碧。梅花满枝尽成白，凤鸣兽舞歌圣德。

奚但击石而拊石，阳春之台楚天隔。侧耳且听虞庠侧，曲高和寡未为适，君其问之郢中客。
寄保安军杨公济判官
强至（宋代）

高吟绝塞十年前，醉笔才停万纸传。
麟阁主人降健句，鸡林官长购精篇。
旧游散落今谁在，新感纵横日自怜。
肝胆不同躯干小，几时献画请开边。
三岩石
杨备（宋代）

萝蔓藤花岁自添，露痕还似雨痕沾。
莫将废苑为间地，犹可岩岩使具瞻。
今日一何好
崔璆（宋代）

今日一何好，花下醉狼藉，
醉中有奇事，梦见生八翼。
浩荡排虚有，灵君好颜色。
朱衣持大篆，授我醉乡伯。
顿首玉墀下，臣璆才虮虱。
封此抑何功，请陈悬顽臆。
臣家京口东，门前大江碧。
臣愿驾长风，吹作酒万石。
万象各千钟，拍拍大庭国。
推枕在山中，纸衾霜晓月。
仙人隐迹
吴洞明（宋代）

长生玄牝门，目击而道存。
班班实可考，老涧生云根。
次郭云屏登西楼韵二首 其一
杨慎（明代）

说剑论兵迈品流，明时论赏早封留。秉衡许国三千牍，德裕筹边第一楼。

城郭笙歌浑不夜，溪山草木未知秋。轻裘已叶前贤事，祍革先宽旅客忧。
和王微之登高斋三首
王安石（宋代）

干戈六代战血埋，双阙尚指山崔嵬。
当时君臣但儿戏，把酒空劝长星杯。
临春美女闭黄壤，玉枝自蕊繁如堆。
後庭新声散樵牧，兴废倏忽何其哀。
咸阳龙移九州坼，遗种变化呼风雷。
萧条中原砀无水，崛强又此凭江淮。
广陵衣冠扫地去，穿筑陇亩为池台。
吴侬倾家助经始，尺土不借秦人簁。
珠犀磊落万艘入，金璧照耀千门开。
建隆天飞跨两海，南发交广东温台。
中间嶪嶪地无几，欲久割据诚难哉。
灵旗指麾尽貔虎，谈笑力可南山排。
楼船蔽川莫敢动，扶伏但有谋臣来。
百年沧洲自潮汐，事往不与波争回。
黄云荒城失苑路，白草废畤空坛垓。
使君新篇韵险绝，登眺感悼随嘲咍。
嗟予愁惫气已竭，对垒每欲相劘挨。
挥毫更想能一战，数窘乃见诗人才。
雨晴早出
蔡襄（宋代）

徂秋久不雨，沾濡才此旬。
新阳净万物，太虚无一尘。
老稚出旷野，锄犂及清晨。
爱尔安居乐，力作勿辞贫。
暮春述怀次韵 其三
史谨（明代）

老去行春忆少年，落花门巷子规天。高阳有路寻山简，兰若无人识大颠。

敝服悬鹑存旧赐，御香盈袖隐炉烟。归来借得支公马，瘦骨如山不忍鞭。
湘中二首书县斋冰壶 其二
张埴（宋代）

晴垄麦过花，暖泥秧出水。宽得一寸心，人行更千里。
壬子八月癸卯大风雨拔木飘瓦通夕不能寐
陆游（宋代）

我昔浮江坐贪快，六十幅蒲船尾挂。
恶风吹到马当祠，出没蜿蜒舞澎湃。
舟人失色急倒樯，共上芦湾望祠拜。
风云昼晦性命忧，更复何心问薪菜。
颠危仅免葬鱼腹，至今常抱垂堂戒。
岂知风雨有兹夕，屋破窗鸣纷百怪。
直疑屋外即长江，九转得生那可再。
正襟默坐徐自思，忠信固可当丧败。
鬼神虽恶技有穷，卷地破山真一噫。
明朝倚杖看晴云，兹夕惊心复何在。
晓枕听禽言
胡仲弓（宋代）

山鸟不知名，窗前作意鸣。
自言还自答，终始一般声。
梅花集句 其一六五
李龏（金朝）

春宵多旅梦，轻醉不成乡。静室帘孤捲，花间暗断肠。
知郡韩公挽诗二首
李弥逊（宋代）

夫君抱清节，独秀不求知。
晋鄙多薰德，阌乡早出奇。
功名天靳惜，正直自扶持。
赖有仁风在，朱轓两郡遗。
送梅郎一首
饶节（宋代）

梅郎可爱如蜀柳，风流似是子真后。抱器来宾太学穷，五年自袖采兰手。

来时落雁摇虚弓，汗血长鸣西北风。自誓坏韩复蠹魏，可怜一无咫尺功。

我亦数奇困竿累，玉山冰川失眼底。永嘉堂上闻阿连，堕食正冠为君起。

君今制衣作行具，何以赠之白鹭羽。殷勤持□重似人，漠漠深藏饱鱼蠹。

船头逢逢奏晓鼓，卷帘卧看春江雨。到家春温雁且北，寄声布帆无恙不。
戊戌恭和御制
徐元杰（宋代）

明庭亲策广蒐贤，识治朋来谊少年。
肆秩琼林宾燕衎，载颁宾画宠光延。
此时礼乐三千字，他日丹青数百篇。
蝼蚁怀忠赓帝咏，相先事业誓神仙。
赠李司徒
张蠙（唐代）

承家拓定陇关西，勋贵名应上将齐。金库夜开龙甲冷，

玉堂秋闭凤笙低。欢筵每恕娇娥醉，闲枥犹惊战马嘶。

长怪鲁儒头枉白，不亲弓剑觅丹梯。
宫词 其八十三
花蕊夫人徐氏（唐代）

苑东天子爱巡游，御岸花堤枕碧流。新教内人供射鸭，长将弓箭绕池头。
宿润州半月再入金陵留别姚麓居道纪
陈鹤（明代）

半月斋居道士家，碧桃千树吐春霞。
今朝送别江边市，马上停鞭看落花。
甘棠即事简孙何
王禹偁（宋代）

甘棠风雅美贤臣，伐树凄凄亦圣人。
因感得时留蔽芾，更嗟无位泣麒麟。
谁知素教长多难，我向清朝自不辰。
听讼何如使无讼，与君忧道合沾巾。
汨汨
郑善夫（明代）

汨汨伤秋鬓，依依欲暮年。钓矶沧海上，布被白湖边。

避地亲朋弃，忧时梦寐牵。无家杜陵老，且结草堂缘。
冷泉亭
俞桂（宋代）

欲访飞来景，湖头赁小船。
白云侵岭下，翠树傍泉边。
入寺人须到，深林影自圆。
山居相去近，夜坐学参禅。
次韵酬赵无己
方回（元代）

文才因学进，名誉待时隆。
定有仙能遇，元无鬼可穷。
刚贞侔铁石，猥琐笑蒿蓬。
百尺楼头目，时时没去鸿。
和寇十一同登寺山
陈师道（宋代）

度暑无好怀，凭危略幽致。
衣冠蔚如林，从我才一二。
兹山昔深登，岁月谁得记。
尚有名胜流，不与金石悴。
孰知千载後，我与子复至。
烟昏倏见灯，洪发恐无地。
领略章句手，割据英雄志。
兴坏容一瞬，今昔当几喟。
围山缺西北，放目不可制。
归怀纳清境，夜榻成良寐。
零落壁间诗，岂特彼所愧。
会逢南过适，不问西来意。
颂古三十一首
释如本（宋代）

草户柴门谢子来，躬身下拜笑眉开。
深深密密亲分付，莫道宝山空手回。
九日陪皇甫使君泛江宴赤岸亭
畅当（唐代）

羁旅逢佳节，逍遥忽见招。同倾菊花酒，缓棹木兰桡。

平楚堪愁思，长江去寂寥。猿啼不离峡，滩沸镇如潮。

举目关山异，伤心乡国遥。徒言欢满座，谁觉客魂消。
九日登罗浮虾蟆峰
黄渊（明代）

招携斗酒陟崔嵬，缁衣黄冠伴我来。此日登高吾最上，何方应律菊先开。

太清不动玉女细，紫气轻移云母回。天外母兄无恙否，□□相望为停杯。
兴亡吟
邵雍（宋代）

孙陈李三人，亡国体相似。
虽然少有文，何复语英气。
玉照堂观梅二十首
张镃（宋代）

萧然日月岸纶巾，春满幽园肯倦行。
一事尚须烦造物，看松微雨看梅晴。
蝶恋花·送春
陈家庆（清代）

春色匆匆何处去。尽日东风，吹遍天边树。燕湿红襟愁不语。

画遍几点江南雨。

旧日芳情团作絮。极目天涯，舞遍来时路。客里年光何计度。

无端又恐东皇误。
张琴柯以所摹其先德万里归舟图索题，为赋四绝句 其四
丘逢甲（清代）

楼船横海苦无功，仓卒难乘破浪风。一笑归来春梦醒，江山如画老英雄。
小重山
史承豫（清代）

曲录阑干一径通。秋花垂锦石，态玲珑。夜分香气透帘栊。

湘波展，人在木樨风。

欹枕听凉蛩。半枝银烛影，暗消红。合欢幽梦已成空。

无情月，还过小池东。
偈六十三首
释道宁（宋代）

漏泄春消息，梅花遍界开。
千峰无异色，平地绝纤埃。
莫谓白牛无觅处，普贤招手待君来。
急回首，不须猜，
乾坤都一片，何用更徘徊。
薏田扶疾渡江订予同行予疾更惫弗能也薏田既发雨大作
全祖望（清代）

漫天风雨客心寒，此日念君行路难。酒醒梦阑闻独雁，孤灯花落五更残。
刘仲更於唐书局中种郁李
梅尧臣（宋代）

冷局少风景，买花栽作春。
前时樱桃过，今日雀李新。
搦条红蓓蕾，婀娜含雨匀。
旧来蔷薇丛，饶借与近邻。
始移棣萼密，不惭车下榛。
日暮缀书罢，暂赏举杯踆。
孤鹜
李复（宋代）

孤鹜何时失旧群，空郊迥立如长人。
疾风拂地忽惊顾，欲起不起低昂频。
辽东八月霜气早，万里旅飞来南宾。
云间翩翩羽相接，沙上雝雝情更亲。
空江误骇虚弦响，飘乱哀惊争爱身。
仓皇离散意奔翥，形迹漂零心苦辛。
拳曲悲鸣求遗穗，稻梁收尽原野贫。
暮天萧条侣影过，侧头仰望空伤神。
想能高骞投别伴，思故未忍重求新。
会向北归却相见，当看刷翮向前春。
踏莎行·月朏银河
佚名（宋代）

月朏银河，秋生玉宙。金风丛桂香生袖。儿孙重侍戏斑兰，霞觞共庆公家寿。学问从心，希年谁有。东之行应贤良召。吉音先动菊花期，一门依旧夸三秀。
得孙喜而有作
王鏊（明代）

七十年来孙始见，啼声一听便开眉。家藏万卷真堪托，庭植三开夙所期。

膝上久拚文若坐，目前先慰右军思。三朝袍笏吾无用，付汝他年佐盛时。
偈二首 其二
释法真（宋代）

欲明向上事，须具顶门眼。若具顶门眼，始契出家心。

既契出家心，常具顶门眼。
对雪忆隐直
刘敞（宋代）

淅淅度窗竹，纷纷缀馆梅。怕消愁寂寞，看舞爱徘徊。

寡和思吾友，相望共酒杯。时披白鹤氅，西北上高台。
魏知元有赠仍索诗此言别二首
陈造（宋代）

作诗求工今则然，古人培本深其源。
周鸦庄骚略未究，浪摹月露缀语言。
知君胸中藏武库，平生游戏皆好句。
老夫血指妙斲前，亟当还家事温故。
次韵边公辨
范成大（宋代）

错落参旗罥竹梢，柴荆临水闭蓬蒿。
春风吹晓玉蟾堕，穠露洗空银汉高。
双鹊绕枝应也倦，一蛩吟壁已能豪。
新秋只合添诗兴，莫学潘郎叹二毛。
秋日即事三首
王之道（宋代）

晚来何所喜，急雨洗新秋。
幸遂登高赋，应容遇胜留。
藕花明远近，鸥鸟任沉浮。
不用挥纨扇，何妨醉玉舟。
避梦
艾性夫（元代）

困热依然梦不闲，起蒙絮帽待更阑。
矮梅窗下清如水，淡月笼霜雁影寒。
偶成
汪梦雷（宋代）

晚望荒城重感嗟，十年行客倦思家。
渚田稻薄无来雁，庭树枝寒少宿鸦。
书为在官长废读，酒因多病久停赊。
何时日暖寻初约，同探疎梅几著花。
最高楼
佚名（宋代）

南陌踏青游。
晚次黄河厓闻角声
张鹤（清代）

西原日落戍旗黄，暮色人烟两渺茫。谁倚秋风吹画角，黄河厓上月如霜。
待众官致语口号
陈造（宋代）

公堂锦绣映簪绅，不著人间一点尘。
地窄尚堪红袖举，情孚那复白头新。
蔗浆玉醴壶天晚，翠盖红贴暑月春。
况是山城无一事，醉乡宾主属吾人。
游东山·田舍
王炎（宋代）

结庐稍近樵牧，岂亦甘心陆沈。
自古明时难遇，未家长往山林。
集句题水仙图
吕诚（元代）

秋水为神玉为骨，山矾是弟梅是兄。恍然坐我水仙府，吾与汝曹俱眼明。
为慈上人赋云溪
卫宗武（宋代）

油然出岫擘晴绵，点缀青空水接天。
心迹两閒无俗累，静观飞跃乐鱼鸢。
月宫春（和吴尉）
韩淲（宋代）

柳娇花妒燕莺喧。断肠空眼穿。一春风雨夜厌厌。不闻钟鼓传。

香冷曲屏罗帐掩，园林谁与上秋千。忆得年时凤枕，日高犹醉眠。
牡丹 其三
黄裳（宋代）

香色兼收三月尾，声名都压百花头。天真无处窥神化，栏畔新妆却自羞。
和虔守任满前人香林寺钱别
赵抃（宋代）

顾我入趋尧阙去，烦公出饯赣江头。为逢萧寺千山好，不惜兰江一日留。

清极往来无俗论，道通何处有离忧。分携岂用惊南北，水阔风高万里秋。
和李二十七食蛙听蛙二首 其二
吕本中（宋代）

莫惊朋类多惊爆，曾伴中郎鼓吹来。今日属官本渠分，晚江烟雨闹池台。
汉文帝幸代图
冯溥（清代）

汉帝当年歌《大风》，欢留父老乐融融。谁知将相和调后，更有君王赏宴同。

每饭未尝忘巨鹿，故居犹是念新丰。旌旗十万云中驾，休拟登台出塞雄。
偶作 其二
白玉蟾（宋代）

雪后竹君子，霜前松大夫。梅残半点白，猿叫一声孤。
汉党锢
金朋说（宋代）

坑士焚书已促秦，前途覆辙又因循。范滂一命何须惜，可叹颠危汉室倾。
题曲径
方孝孺（明代）

曲径潜通市，高墉远背村。醉眠忘作客，静读懒开门。

古学嗟中绝，群经续巳繁。平生删述意，深恐负乾坤。
城南即事 其一
张栻（宋代）

活泉细引忽盈沟，自绕书斋阶阶流。添得眼前无限思，石桥竹坞共清幽。
饮意
黄裳（宋代）

客尘来去路悠悠，眼外空花水上沤。一斗酒中藏混沌，荣枯谁更问春秋。
次韵常元明西坑见寄二首 其二
周紫芝（宋代）

南来贼骑欲凌川，北岭人家自烧原。闻道西坑堪避地，拟寻鸡犬问桃源。
金马
杨亿（宋代）

茂异纷纶集汉庭，求贤诏在竹书青。
共趋金马门前路，谁识东方是岁星。
奉和御制读后汉书诗 其三
夏竦（宋代）

昭公详汉律，求比礼三千。刻敝深文息，宽平治德全。

芳猷宣辅弼，馀庆茂忠贤。方验来嘉瑞，仁矜理最先。
十六夜
罗钦顺（明代）

长空万里净无云，月色今宵满十分。清赏偶因严戒辍，远书频遣吉声闻。

山连北斗疑增峻，风入南楼觉尚薰。办得此心如此景，人间何事漫纷纷。
画竹
林以宁（清代）

新竹出短篱，亭亭如织翠。明月升东轩，竹影宛在地。

铜砚磨松煤，濡毫写其意。清幽固可嘉，爱此坚贞志。
淳化中朝会二十三首
佚名（隋代）

稽彼灵物，允昭圣皇。
浮石要蹑，巢莲益光。
金方正色，介族殊祥。
信书永耀，帝德无疆。
北行第九十二
文天祥（宋代）

浮云连海岱，寒芜际碣石。
落景惜登临，人烟渺萧瑟。
送襄阳卢判官奏开河事
钱起（唐代）

千里趋魏阙，一言简圣聪。河流引关外，国用赡秦中。

有诏许其策，随山兴此功。连云积石阻，计日安波通。

飞棹转年谷，利人胜岁丰。言归汉阳路，拜手蓬莱宫。

紫殿赐衣出，青门酣酌同。晚阳过微雨，秋水见新鸿。

坐惜去车远，愁看离馆空。因思郢川守，南楚满清风。
和蹇藏用暮秋郊居言怀二首
魏野（宋代）

村落秋穷兴莫穷，黄花红叶照衰容。
时平转称千般巧，年长仍衰一倍慵。
林下携筇闻远水，洞中欹枕见前峰。
与君邻里何相似，来往人多是老农。
净光长老极能诗
薛师石（宋代）

近住城中寺，阴云渍竹房。
雨多香篆久，春去药苗芳。
室里从人问，吟边与世忘。
一身全是道，头白有何妨。
哀逝
黄庭坚（宋代）

玉堂岑寂网蜘蛛，那复晨妆觐阿姑。
绿发朱颜成异物，青天白日闭黄墟。
人间近别难期信，地下相逢果有无。
万化途中能邂逅，可怜风烛不须臾。
次韵何子应游金壁池
王灼（宋代）

景色遽如许，欢声阿那边。
绮罗沽酒市，丝竹泛花船。
越客知何夕，壶公自有天。
兹游倾泽国，宁问压马川。
出京
潘光统（明代）

献书此日出神州，残雪飞花满敝裘。万里归心悬白发，三年离敝忆沧洲。

驱驰南北成多病，感慨烽烟欲倦游。何处买山堪寄傲，丹砂吾拟问罗浮。
春咏
吴惟信（宋代）

草堂燕子未归时，香鼎灰飞入砚池。看彻唐人诗一卷，夕阳犹在杏花枝。
挽故丈母莱国夫人沈氏三首 其一
许及之（宋代）

北使复南迁，尚书大节全。长公身致相，冢妇世称贤。

象服宜偕老，鱼轩遽溘先。哀伤动行路，谢傅况中年。
临安邸中即事且谢诚斋惠诗十二首
袁说友（宋代）

一去重来发已星，八年归老卧漳滨。
似曾相识满天下，不信怜渠未有人。
予昔作《壶中九华》诗，其后八年，复过湖口，则石已为好事者取去，乃和前韵以自解云
苏轼（宋代）

江边阵马走千峰，问讯方知冀北空。尤物已随清梦断，真形犹北画图中。

归来晚岁同元亮，却扫何人伴敬通。赖有铜盆修石供，仇池玉色自璁珑。
偈颂七十一首
释了惠（宋代）

一击华鲸吼月明，主翁魂梦已惺惺。
海天空阔无知已，赢得潮声到客亭。
王千里得晋献之保母碑及砚索诗
苏泂（宋代）

客从王家来，示我王家物。
云是彼樵者，垦山之所得。
升沉有时节，至宝不浪出。
祖先暨儿息，嗜好俱第一。
青毡未渠失，近代无此笔。
观其逼人处，造次神品入。
石遗半缺齧，行草百十七。
昭陵不可及，季孟精爽集。
天地倏开张，鬼神为之泣。
泓也玉璧姿，肯为泥沙没。
呜呼黄祊殉，人事止枯骨。
临池例饮墨，有底鹅领识。
夫君矧其后，妙契过漂石。
居然今视昔，年数正八百。
挽曹侍郎
方岳（宋代）

诸老各凋零，公乎独典刑。
草堂春得句，雪户夜谈经。
岁月头从白，江山眼共青。
斯文今已矣，天亦自冥冥。
云路春风
陈繗（明代）

云路门头泮沼东，东君到处总春融。咏归曾点行边趣，煖入光庭座上风。

绕阁玲珑扬晓铎，满门桃李蔼芳丛。文衿济济闲来往，万里青云一路通。
孟总戎生日新膺简命
李孙宸（明代）

万里提封建汉旌，貔貅千队振军声。风清海国春归马，雨过鲸鲵夜洗兵。

简命即看黄钺重，烟霞宁忘赤松盟。歌钟日暮侯门宴，乞得金浆自露茎。
捉捕歌
元稹（唐代）

捉捕复捉捕，莫捉狐与兔。狐兔藏窟穴，豺狼妨道路。

道路非不妨，最忧蝼蚁聚。豺狼不陷阱，蝼蚁潜幽蠹。

切切主人窗，主人轻细故。延缘蚀dw栌，渐入栋梁柱。

梁栋尽空虚，攻穿痕不露。主人坦然意，昼夜安寝寤。

网罗布参差，鹰犬走回互。尽力穷窟穴，无心自还顾。

客来歌捉捕，歌竟泪如雨。岂是惜狐兔，畏君先后误。

愿君扫梁栋，莫遣蝼蚁附。次及清道涂，尽灭豺狼步。

主人堂上坐，行客门前度。然后巡野田，遍张畋猎具。

外无枭獍援，内有熊罴驱。狡兔掘荒榛，妖狐熏古墓。

用力不足多，得禽自无数。畏君听未详，听客有明喻。

虮虱谁不轻，鲸鲵谁不恶。在海尚幽遐，在怀交秽污。

歌此劝主人，主人那不悟。不悟还更歌，谁能恐违忤。
初秋夜同林太史过萧太史书斋
区大相（明代）

结庐虽傍市，种竹近成林。乍到安禅地，终谐大隐心。

开轩迎苑月，隔牖度城砧。已惬山泉赏，何须云壑寻。
江湖伟观
朱继芳（宋代）

吴山表里水为池，百有余年壮帝畿。
天目旧将双凤下，海门新拱六龙飞。
胥涛白雪生秋思，太乙红云驻夕晖。
江上沙鸥湖上舫，柳丝风里两依依。
读五贤传偶成五首 其一 咏顾凯之
陈谟（明代）

昔在山阴县，风流顾凯之。茂林当户远，白日下帘迟。

兴寄丹青里，人怀岂弟思。越山千仞碧，俯仰共心期。
偈颂一百四十二首 其五十四
释广闻（宋代）

从上以来，无不知有，因甚被渠一把把定。不把定，裂破重关，行摩竭令。
登望河楼
万方煦（清代）

楼势凌城郭，清秋发浩歌。西风吹太华，斜日渡黄河。

陕树临关断，秦云入晋多。生平怀利济，凭槛向沧波。
偈倾一百三十三首
释法薰（宋代）

莲花荷叶，意在言前。
神仙妙诀，父子不传。
绝句
万哲（宋代）

少日时时负百忧，从人络马与牵牛。
中年置此身如竹，荏苒风前得自由。
浣溪沙（母氏生辰，老者同在舟中）
张孝祥（宋代）

稳泛仙舟上锦帆。桃花春浪舞清湾。寿星相伴到人间。

黄石公传三百字，西王母授九霞丹。银潢有路接三山。
画溪花浪二首 其一
路衡（清代）

红雨轻盈夹岸飞，春风无力绾芳菲。兰桡拨处波心碎，满载花阴带月归。
忆嵇师奥观梅并贵行弟殁后之思
薛嵎（宋代）

不到嵇师今几春，凄凉疋马去无因。
同游人葬梅花下，应笑花开不见人。
寄怀子进昆仲三首
赵蕃（宋代）

闻道筑堂名遂初，规模浑是退居图。
藏书自有三万轴，种橘何居二百株。
我似杜陵宁老蜀，君如张翰已归吴。
诗成把酒遥相属，门外北风方怒呼。
灵芝寺避暑因携茶具汎湖共成十绝
张镃（宋代）

别浦归时卷钓缗，蕉掌兰佩净无尘。
水葓秋晚重来赏，只约舂锄不要人。
浣溪沙·雪里餐毡例姓苏
苏轼（宋代）

雪里餐毡例姓苏，使君载酒为回车。天寒酒色转头无。
荐士已闻飞鹗表，报恩应不用蛇珠。醉中还许揽桓须。
毛公坛福地
范成大（宋代）

松萝滴翠白昼阴，七十二峰中最深。绿毛仙翁已仙去，惟有石坛留竹坞。

竹阴扫坛石槎牙，汉时风雨生藓花。山中笙鹤尚遗响，湖外人烟惊岁华。

道人眸子照秋色，邀我分山筑丹室。驱丁役甲莫儿嬉，渴饮隐泉饥饵朮。
清溪钓矶 其一
王瓒（唐代）

散诞滩头伴石矶，闲云流水正相依。夜来坐上东山月，钓得鲈鱼入馔肥。
法度颂
周无所住（宋代）

清净药材，密意为丸。十二时中，无念火煎。
种菊
郭之奇（明代）

西园亦自有东篱，传语风光次第吹。为爱霜华秋际满，漫赊春色雨中移。
舟中梦觉
黄载（宋代）

梦觉三通鼓，连樯闻欠呵。
世间半夜后，枕上醒人多。
思想从天落，悲叹奈晓何。
南柯莫轻笑，未易到南柯。
己酉九日次靖节是几是日韵
叶茵（宋代）

采采篱下菊，熙熙白首交。
挈觞酬佳节，先惊蒲柳凋。
日月不两与，名位空相高。
岿然龙山青，千古擎丹霄。
彼美一晋士，长接辞尘劳。
留钱寄酒家，快饮如沃焦。
尚友前辈意，兀兀而陶陶。
且了今日欢，谁能忧来朝。
三月八日挈家赴官常熟
孙应时（宋代）

又别吾庐去，从今复几回。
宦情真漫尔，世路变悠哉。
事业针千里。文章水一不。
公田定难必，早拟赋归来。
念奴娇·江干蹭蹬
白君瑞（宋代）

江干蹭蹬，镇寻常、怀想京城春色。静倚山亭凝望处，惟见鸟飞云幕。拂面埃尘，跳□□□，老却风流格。年来却有，短蓑轻棹胸臆。闻与俊逸嬉游，笙歌丛里，眷恋中华国。况是韶阳将近也，应办青骢金勒。丰乐阑干，西湖烟水，遍赏苏堤侧。举觞须酹，天隅犀渚孤客。
同陵州牧关文学游小西天
黎民表（明代）

陆海潜异珍，奇观在涿鹿。积险希天门，重深讶渊谷。

真人感下希，神僧惧沉陆。凿空启檀施，镂石藏梵牍。

委积弥年祀，青苔尚可读。遥役讵能探，饮河恒满腹。

据槁日酣饮，远望荡心目。夕乌东南驰，庭皋千里绿。

寤寐所思人，往来山之曲。
子规
徐照（宋代）

羽类是游魂，哀多属曙昏。
一时亡国恨，千古向人言。
山竹已应裂，野花犹更繁。
昔曾令杜甫，再拜忆君尊。
贾太傅井
缪葆忠（清代）

一水渟泓万古春，至今父老话羁臣。治安已竟先生学，尚有馀波溉楚人。
谢韩实之直阁送灯
陆游（宋代）

旧友年来不作疏，华灯乃肯寄蜗庐。
宁知此老萧条甚，二尺檠前正读书。
古意·十五好诗书
颜之推（南北朝）

十五好诗书，
二十弹冠仕。
楚王赐颜色，
出入章华里。
作赋凌屈原，
读书夸左史。
数从明月宴，
或侍朝云祀。
登山摘紫芝，
泛江采绿芷。
歌舞未终曲，
风尘暗天起。
吴师破九龙，
秦兵割千里。
狐兔穴宗庙，
霜露沾朝市。
璧入邯郸宫，
剑去襄城水。
未获殉陵墓，
独生良足耻。
悯悯思旧都，
恻恻怀君子。
白发窥明镜，
忧伤没余齿。
解嘲三章答明佐 其二
王世贞（明代）

乡里小儿爱儿戏，丈夫胡为亦如此。头颅四十可知矣，铜池池上南风微。

庾公无金但袖手，何人赎取太真归。
陶隐居丹室
许景亮（宋代）

金鸾乱旧直，鹤驾脱尘氛。
真隐虽高世，嘉谋亦相君。
石坛移晓月，丹灶覆寒云。
瑟瑟松风在，时人自不闻。
村舍杂书
陆游（宋代）

我本杞菊家，桑苎亦吾宗。
种艺日成列，喜过万户封。
今年夏雨足，不复忧螟虫。
归耕殆有相，所愿天辄从。
题公节醉乡亭
强至（宋代）

莫向醉乡寻畔域，古今容尽太平人。
沈酣天地来同处，脱略衣冠去卜邻。
一境断无车下土，四时惟有瓮头春。
虚亭未敢从君饮，犹欠陶公漉酒巾。
夜雨剪春韭
刘允成（宋代）

杜老情何恨，东风夜雨春。
炊粱留客款，剪韭荐时新。
舍北晚眺
陆游（宋代）

平野沉寒日，远村生暮烟。
离离立红树，点点散乌犍。
暂出不逾岁，告归仍一廛。
江湖初见雁，著眼送云边。
步韵奉酬林郡守二首 其一
阳孝本（宋代）

六槐何日起商岩，未许蟠龙卧碧潭。天下苍生还有待，郡中善政却无惭。

锦囊珠玉成咳唾，绮席风云出笑谈。千载通天蒙品藻，恐教虚誉满江南。
寿苏友橘
郑会（宋代）

一春湖上看花枝，看到青青杏子肥。
家在江南身在浙，年年生日未曾归。
闻五月八日宸翰口号十首
刘克庄（宋代）

树精犹识吕翁仙，舆尉安知绛老贤。
黄吻小儿吾语汝，古来天子礼高年。
归李江州后寄别王氏
程洛宾（唐代）

鱼雁回时写报音，难凭锉蘖数年心。

虽然情断沙吒后，争奈平生怨恨深。
复阇黎寄示龙兴举老唱酬书一偈还之
孙觌（宋代）

无台无镜亦无尘，云何去现句文身。只有华严八千偈，酬对毗那彼上人。
游洞霄
聂兼善（宋代）

吾闻洞霄山水妙天下，缭白萦青胜图写。
九重扃錀极深严，一青宽闲更潇洒。
倚空天柱何孤高，诸峰罗立犹儿曹。
长松怪石入题品，金堂玉室供游遨。
此地隐居皆胜士，道骨仙风绝尘滓。
就中俞子最少年，炯若芙蓉映秋水。
青鞋布袜千里来，一见使我昏眸开。
谈空说有坐终日，舌涛衮衮生风雷。
鄙夫未愚晚闻道，寄傲嵌岩事幽讨。
只缘方寸无荆棘，渐喜丹田熟梨枣。
人生百岁空自忙，读书博塞俱亡羊。
劝君火急烹铅汞，莫待倒景飞屋梁。
春风又放莺求友，烟外暗黄初著柳。
南行傥遇置书邮，莫忘超然北山叟。
宫中题
李昂2（唐代）

太和九年李训、郑注败后，仇士良愈专恣。上登临游幸，未尝为乐，或瞠目独语。左右莫敢进问，因赋此诗。

辇路生秋草，上林花满枝。
凭高何限意，无复侍臣知。
雨霁立门外见万山葱翠如颇自喜得独占山居之
姜特立（宋代）

吾庐何处是，野色满方壶，
野色满方壶。一水长来绕，
千峰不用满。偶然成择胜，
幸尔慰归愚。问讯曲湖老，
何时访老夫。
次韵周邠
苏轼（宋代）

南迁欲举力田科，三径初成乐事多。
岂意残年踏朝市，有如疲马畏陵坡。
羡君同甲心方壮，笑我无聊鬓已皤。
何日西湖寻旧赏，淡烟疏雨暗渔蓑。
凤巢山 其二
王蕃（宋代）

凤凰飞去听箫韶，燕雀群飞想见嘲。记取旧时栖止处，莫教鹰隼误来巢。
为高延礼书秋荷鹡鸰图
王恭（明代）

双影萧萧镜水清，露荷遥夜落秋声。西风野照荒原夕，谁念孤飞忆弟兄。
读书蠖室
洪咨夔（宋代）

扁为孜禅作，侵寻二十年。
屈伸聊复尔，俯仰故依然。
直榻无余地，横窗不欠天。
焚香长诵罢，风雨响山川。
爱诗李道人若愚崧阳归隐图
雷渊（金朝）

我家崧前凡再期，诗僧骚客相追随。春葩缤纷香涧谷，夏泉喷追清心脾。

霜林置酒曳锦障，雪岭探梅登玉螭。重阳夜宿太平顶，天鸡夜半鸣喔咿。

整冠东望见日出，金轮涌海光陆离。神州赤县入指顾，风埃未靖空嘘欷。

穷探极览不知老，泉石佳处多留题。简书驱出踏朝市，期会迫窄愁鞭笞。

襟怀尘土少清梦，齿颊棘荆真白痴。叩门剥啄者谁子，道人面有熊豹姿。

披图二室忽当眼，贯珠编贝多文辞。我离山久诗笔退，摹写岂复能清奇。

再三要索不忍拒，依依但记经行时。道人爱山复爱诗，嗜好成癖未易医。

山中诗友莫相厌，远胜薰酣声利乾没儿。
病起梦张乔
黎本安（明代）

笑语依然步绿苔，天风环佩下瑶台。生前几见乘鸾过，死去何瑶捉蝶来。

频顾带移怜瘦损，恍惊钗坠迸疑猜。早知香魄还奔月，拥定霓裳不放回。
赠旧令楼君 其二
屈大均（明代）

湘湖空忆紫莼时，一笑江山似奕棋。种秫未收频解组，流溪父老至今思。
严陵道中 其四
吴惟信（宋代）

抛书闲倚店家门，往事关心孰共论。燕子未归春尚冷，一帘细雨湿黄昏。
悼废圃残菊
刘基（明代）

旧菊将芜尚有根，高秋相顾耿无言。
芳心不共青莎死，生态犹无白露繁。
要待灵均餐落蕊，从教元亮耻空尊。
何人解识凄凉意，分付寒棨仔细论。
送梅子明还吴
孔武仲（宋代）

姑苏限云水，官舍隐蓬莱。
出汴青山涌，横江画舸开。
家园虽渴别，书社早归来。
新命乡人喜，神仙旧姓梅。
为温乐堂五绿亭解嘲
高斯得（宋代）

园林非不佳，名字著难稳。
稍与流俗异，讥呵来噂噂。
我堂名温乐，窃慕涑水翁。
我亭名五绿，又希午桥公。
客来笑不已，诮我何其鄙。
拳拳二相国，所爱人爵耳，
闻之为一咍，争端自予开。
嗟予信鄙矣，笑客亦愚哉。
相诚吾所爱，何必裴与马。
唐非无李卢，宋亦有章蔡。
尔知相何物，是谓圣贤宅。
士而不为此，何以下膏泽。
孟柯出昼意，宣尼载质心。
温岂独甘乐，裴非锢园林。
二扁有深意，客讵窥其涘。
吾言岂狂言，刀尺自孔氏。
句
叶适（宋代）

花传春色枝枝到，雨递秋声点点分。
归洛寄祖择之龙图
吕公著（宋代）

恩深骨髓谓慈亲，义重邱山是故人。
归过嵩阳旧游地，□云收得薛萝身。
水龙吟（送馆人管顺甫父子赴省）
李曾伯（宋代）

梅边连辔偕来，柳边先我观光去。一门椿桂，尊君孙盛，小儿文去。黄鹤联登，横翔雕鹗，健凌鹦鹉。趁霜晴春小，南宫问讯，又同奏、明光赋。

从此青云阔步。看龙门、锦标双取。荆州时事，不妨大对，细陈当宁。久要论交，中年语别，不堪离绪。约杏园，得意归时，吾已在浙江浒。
黄州
李梦阳（明代）

浩浩长江水，黄州那个边。
岸回山一转，船到堞楼前。
梅花二首
尤袤（宋代）

冷蕊疏枝半不禁，眼看芳信日骎骎。
雪霜不管朝天面，风月能知匪石心。
望远可无南北使，客愁空费短长吟。
年年准拟花排恨，不道看花恨更深。
隆兴书堂自警三十五首
陈淳（宋代）

细味古人书，惕焉重深惭。
循首以至足，百无一二三。
寄居邠
赵蕃（宋代）

黄溪茶种有闽风，忆昨缄封自赞公。
筠焙久空青箬里，纸囊盍寄白云中。
偈颂一百二十三首 其十八
释普度（宋代）

火云影里一叶落，玉鉴光中便见秋。一任秋来又秋去，大江依旧向东流。

无变易，有来由。塞鸿何处，白鹭沧洲。数声渔笛烟村晚，狼藉断霞闲钓舟。
暮吟
何失（元代）

独老朝朝出，或醉暮未归。高树挂新月，山妻候柴扉。

饮伴更相送，欲辞意难违。感此乡曲情，泪下忽沾衣。
酬通判杨殿丞名霖岩洞
邵炳（宋代）

云峰千仞对吾庐，洞古名新郡守书。
须信神灵知受赐，先兴霖雨远随车。
开先僧赠石菖蒲
王十朋（宋代）

结根拳石伴孤僧，对我还同道眼青。莫遣尘埃侵九节，会须重作玉衡星。
偈颂二百零五首
释正觉（宋代）

地藏栽田博饭，南泉买鎌割禾。
六祖负舂明历历，金牛棒钵笑呵呵。
古人得恁饱参煞，尔辈莫嫌辛苦多。
湘山杂诗十首 其五 卓锡泉
顾璘（明代）

老禅卓锡处，石上泉犹清。红尘不相染，唯有苍苔生。
陪汪少卿游紫阳次梁粹韵
方岳（宋代）

此行许老亦津津，连夜催将雪树春。
溪隔更无尘土事，山矜便识谪仙人。
云依栏过香仍湿，墨带冰磨句转新。
丘壑自容吾入社，不论五马两朱轮。
杨州夜宴歌谢杨昆源太守
张萱（明代）

广陵十月寒生魄，西风吹雨潮头白。南归画舫绾枯杨，曾是当年弹铗客。

问客来何方，抽簪出建章。因过旧游处，更忆少年场。

荏苒风尘已十年，芜城依旧草芊芊。几度吹箫闻月下，几番骑鹤醉花前。

花前月下杳难逢，却从官阁续游踪。照日彤幨来五马，干霄紫气合双龙。

官阁梅华开未遍，官阁主人张夜宴。好客频移画隼旟，行杯不问铜虬箭。

主人词赋擅瑶华，散作蕃釐玉树花。水壶映月三千尺，棠阴留春十万家。

与君恩爱非畴昔，永夜深尊频促膝。传餐曾赠陆生装，授简还邀枚乘笔。

尊前雨色正霏微，铜盘银烛照金卮。叠鼓鸣铙喧子夜，娇歌妙舞演传奇。

传奇此夕有深意，云是破齐燕乐毅。黄金台上市骅骝，致士犹闻从隗始。

金台昨日客初归，洒酒登台泪几挥。何处青山埋骏骨，空馀芳草怨斜晖。

兴亡自古场中戏，当筵一曲君须记。破齐原是客齐人，尘世应怜按剑频。

此日相逢青眼在，他年莫遣白头新。
蝶恋花
赵令（宋代）

因授之以贻崔氏，自是复容之。朝隐而出，暮隐而入，同安于曩所谓西厢者，几一月矣。张生将之长安，先以情谕之。崔氏宛无难词，然愁怨之容动人矣。欲行之再夕，不复可见，而张生遂西。奉劳歌伴，再和前声。商调十二首之七

一梦行云还暂阻。尽把深诚，缀作新诗句。幸有青鸾堪密付。良宵从此无虚度。

两意相欢朝又暮。争奈郎鞭，暂指长安路。最是动人愁怨处。离情盈抱终无语。
蔡州叶翰林寄示近诗次韵八首 浚治西池
程俱（宋代）

世间潢潦生蝌斗，闻说西池岁时久。不应朝满夕已除，秋至先衰等蒲柳。

知公旁观久技痒，聊试他年膏苗手。泥涂不忍海波臣，畚锸故烦牛马走。

尝闻汝水行地底，出没川原无不有。溅溅忽作写盘珠，盎盎俄承注床酒。

清涵荇藻更姿媚，明烛须眉见妍丑。巢莲永无龟曳尾，雨花定有鱼颁首。

使君佳政尽如此，说尹遥知不容口。何由步屧逐春风，作社慇慇就田叟。
子瞻戏子由依韵奉和
文同（宋代）

子由在陈穷于丘，正若浅港横巨舟。
每朝升堂讲书罢，紧合两眼深埋头。
才名至高位至下，此事自属他人羞。
犹胜俣俣彼贤者，手把翟籥随群优。
岌如老鹤立海上，退避不与鶖鶬游。
文章岂肯用一律，独取无间有神术。
所蓄未尝资己身，搰搰恰如蜂聚蜜。
有时七日不火食，支体虽羸心不屈。
陵阳谬守卑且劳，马前空愧持旌旄。
平生读书若诟，老大下笔侵离骚。
贫且贱焉真可耻，欲挞群邪无尺箠。
安得来亲绛帐旁，日与诸生供唯唯。
须知道义故可乐，莫问功名能得几。
君子道远不计程，死而后已方成名。
千钧一羽不须校，女子小人知重轻。
夜坐三首 其三
张耒（宋代）

微寒骚屑窗竹，淡月朦胧夜天。路暗城头传警，漏稀更士高眠。
停云师友吟
周霆震（元代）

亲友吴彦章，居乡众称贤。早从高氏客，晚暮交益坚。

当其遇合初，志翔方盛年。图南文治开，宦辙首着鞭。

贵逢淳厚风，种善犹力田。允脩时未生，兆已占瓜绵。

脩今垂五十，行且开曾玄。俯仰历四世，殆若丝纠缠。

往者风尘昏，沴气滋蔓延。奄忽彦章翁，父子偕重泉。

孤孙惟子刚，憔悴目疾牵。相依幸老母，二幼嗟累然。

去年属大饥，雨冷万灶烟。沟壑无贵贱，骨肉甘弃捐。

顾此凋瘵馀，讵敢自意全。允脩奋衣起，为义吾所先。

吾师遂泯没，吾分愧老天。耿耿吾寸心，永矢徵逝川。

虽非力有馀，此志必勉旃。提携竟全活，如正大厦颠。

如煎续弦胶，如拯溺九渊。爱深不自足，远虑尤惓惓。

今兹扫停云，致客礼貌虔。从容语二子，刚也予周旋。

息虽今十龄，于我勖简编。教养俾成立，吾责始息肩。

欢欣揖其来，席以广厦毡。父也酬翰墨，儿也趋诵弦。

匡持每多方，苦语精磨研。油然古人心，如出未乱前。

吁嗟取友难，迩日义愈愆。西华衣葛帔，论交愤莫宣。

叔敖卖薪儿，性命优孟悬。纷纭落阱石，舞智驰轻儇。

高堂尊面谀，千金肆华筵。芳馨意所使，陆海罗珍鲜。

厌饮臧获曹，出入车马填。故人子若孙，往往忧患煎。

十步九频蹶，饥寒日颠连。眉攒若将浼，况望引手援。

懿哉吾允脩，古道今其专。峨峨路边石，已俟来者镌。

力行庶终惠，益永世契缘。眼中富交游，落笔词争妍。

片言倘终靳，高谊谁当传。维昔我彦章，停云砚席联。

折花春日吟，听雨秋夕眠。焉知旷大劫，梦幻情事迁。

凄凉馀白发，顾影深自怜。安得同心人，和我师友篇。
湖山堂
董嗣杲（宋代）

彩槛雕阑倚地仙，南堂深架北堂先。
湖光十里饶春日，山色三堤合霁烟。
帘幕香传歌扇底，莺花影落酒旗边。
红尘不受斜阳压，暗逐东风入画船。
答王虞卿邀游山
刘宰（宋代）

墨池催胜游，虞卿枉真迹。
我行浩无期，君归定何日。
非尤年岁晚，自叹机会失。
空烦日卓午，蔬饭满香积。
胡祭酒索写洪厓图依韵奉荅辞之
王绂（明代）

才过中年又晚年，筋骸疲惫眼茫然。久将清事抛成懒，忽得佳章喜欲颠。

珠浦光寒秋见月，玉田膏润暖生烟。便当十袭藏书箧，留与儿孙作世传。
晚春初夏八首
张耒（宋代）

古柳参天鸣啄木，青芜覆地下鸣鸠。
白头懒作留春计，睡起移时独倚楼。
古诗 其一
吴祖修（清代）

兀坐一室中，澄观若止水。群动既已息，万籁不到耳。

方寸涵灵台，光明畴与比。此中无将迎，安用起磈礌。

蒙庄旷达人，亦未解斯旨。如何逃虚空，跫然足音喜。
咏雪次铎字痛字韵二首
项安世（宋代）

水官不能神，经岁无此作。
春风一回首，风花散云箔。
飞来忽滔天，扫去不盈握。
苍茫大千界，敛散一圭角。
似是絮无监，人情只轻薄。
怀哉我来玉，小棹山阴泊。
空江蓑笠中，此段有前约。
扣舷歌商声，黄钟震牛铎。
棠花表节诗
黄瑜（明代）

夫君一逝恨无涯，直入泉台作一家。岁岁雪霜彫不得，至今英爽在棠花。
立春
方岳（宋代）

池痕吹皱绿粼粼，才见池痕认得春。
香沁采鞭旗脚转，自题兰帖记春新。
谢束丈
王令（宋代）

卓郑簪裾密作林，相如贫病强来临。
藜羹才饱无他志，肉食饿充有媿心。
死马偶能逢市骨，滥竽常恐负知音。
古来一饭皆论报，何日王孙遂有金。
送裴中丞出使
杨巨源（唐代）

一清淮甸假朝纲，金印初迎细柳黄。辞阙天威和雨露，

出关春色避风霜。龙韬何必陈三略，虎旅由来肃万方。

宣谕生灵真重任，回轩应问石渠郎。
山难行
温权甫（清代）

不管石边与涧边，行盘一路历盘盘。羊肠走入峰千叠，蚁磨旋盘水一滩。

马到悬崖防轻仄，人登绝顶觉风寒。而今历尽山西险，始信人歌蜀道难。
集贤殿考试罢二首
苏辙（宋代）

振鹭纷纷未著行，初従江海觇清光。
卷声风雨中庭起，笔势云烟累幅长。
病眼尚能分白黑，众毛空复数骊黄。
禁中已许公孙第，得失何私物自忙。
衰病相侵眼渐昏，青灯细字苦劳神。
遍看大轴知无力，听诵奇篇赖有人。
前日鼓旗闻苦战，明朝雷雨出潜鳞。
殿庐困极唯思睡，却忆登科似后身。